পুজোর আগেই বঙ্গ সফরে কেন্দ্রীয় অর্থমন্ত্রী নির্মলা সীতারমন

ওয়েব ডেস্ক: আগামী সপ্তাহেই বঙ্গ সফরে আসছেন কেন্দ্রীয় অর্থমন্ত্রী নির্মলা সীতারমন (Nirmala Sitharaman)। আচমকা তঁর এই সফরের মূল কারণ, জিএসটি (GST) নিয়ে কেন্দ্রীয় সরকারের নতুন সিদ্ধান্ত ও তার সুফল আমজনতার কাছে তুলে ধরা।

২০২৬-র বিধানসভা নির্বাচনকে মাথায় রেখে ইতিমধ্যেই মাঠে নেমে পড়ছে সমস্ত রাজনৈতিক দলগুলি। এরইমধ্যে কেন্দ্রীয় সরকারের সিদ্ধান্তে একধাপে অনেকটা কমে গিয়েছে জিএসটি-র হার। এই সুবিধা আমজনতার কাছে তুলে ধরতে আগামী সপ্তাহেই রাজ্যে আসছেন কেন্দ্রীয় অর্থমন্ত্রী।  বিজেপি সূত্রে খবর, তিনি ১৮ সেপ্টেম্বর কলকাতায় পৌঁছবেন। গত ৪ সেপ্টেম্বর জিএসটি কাউন্সিলের বৈঠকের পর একাধিক গুরুত্বপূর্ণ সিদ্ধান্ত নেওয়া হয়। আগামী ২২ সেপ্টেম্বর থেকে নতুন জিএসটি হার (New GST Rate) কার্যকর হবে। নতুন এই জিএসটিকে বলা হচ্ছে, ‘নেক্সট জেন জিএসটি রিফর্ম’। এবার থেকে ১২ শতাংশ ও ২৮ শতাংশ হারে জিএসটি থাকছে না। ৫ শতাংশ, ১৮ শতাংশ ও ৪০ শতাংশ হারে জিএসটি স্ল্যাব থাকছে।  স্বাস্থ্যবিমা ও জীবন বিমা থেকে সম্পূর্ণ জিএসটি সরিয়ে নিল কেন্দ্র। এছাড়া, যেসব জিনিসে ৫ শতাংশ জিএসটি ছিল তারমধ্যে বহু জিনিসের জিএসটি শূন্য করা হয়েছে। সেগুলির মধ্যে রয়েছে ৩৩টি জীবনদায়ী ওষুধ এবং পাউরুটি। রুটি-পরোটা, পনিরের উপর থেকেও প্রত্যাহার করা হয়েছে জিএসটি।

আরও পড়ুন: বন্যা বিধ্বস্ত পাঞ্জাব ও হিমাচলকে বড় আর্থিক সাহায্যের ঘোষণা প্রধানমন্ত্রীর

রাজনৈতিক মহলের একাংশের মতে, বিজেপি শীর্ষ নেতৃত্বের নজরে এখন বাংলার বিধানসভা নির্বাচন। দুর্গাপুজো ও কালীপুজোর মতো উৎসব মিটে গেলে বড় রাজনৈতিক কর্মসূচি শুরু করার পরিকল্পনা করছে দল। তবে উৎসবের আগেই বাংলায় কেন্দ্রীয় নেতাদের আনাগোনা বাড়বে। জানা গিয়েছে, অর্থমন্ত্রীর পরেই রাজ্যে আসবেন বিদেশমন্ত্রী এস জয়শঙ্কর (S Jayshankar)। সরকারি কর্মসূচির জন্যই তিনি কলকাতা সফর করবেন বলে জানা গিয়েছে।

দেখুন খবর: